钦定古今图书集成/理学汇编/文学典/第168卷 > 《赠镌碑王生歌》张宪
## 钦定古今图书集成/理学汇编/文学典/第168卷 > 《赠镌碑王生歌》张宪

太湖之水通吴淞，绿波冷浸青芙蓉。巨灵神斧斫不
去，帝命留与历代贤圣鑴《奇功》。奇功旷世信希有，至
德乃可齐不朽。嗟哉王生习此艺，功德不逢长袖手。
虞黄欧揭牛毛多，笔端佞语如悬河。银钩铁画衒奇
丽，天下匠石劳砻磨。王生手握三寸钢，肥深瘦浅能
自量。神椎轻重心应手，白蠹食铁森成行。词严笔劲
逼晋汉，学士何人美词翰。窅亭五彩护龟趺，峙立通
衢人不看。人不看，恐泪垂，晋朝羊公今为谁。高山深
水苦自置，后世谁人想见之。王生王生女，当知，功德
岂在多文辞。君不见《延陵季子碑》上仅十字，千载万
载生光辉。